par to deleģēto pilnvaru īstenošanu, kas Komisijai piešķirtas saskaņā ar Regulu (ES) Nr. 576/2013 par lolojumdzīvnieku nekomerciālu pārvietošanu

KOMISIJAS ZIŅOJUMS EIROPAS PARLAMENTAM UN PADOMEI

par to deleģēto pilnvaru īstenošanu, kas Komisijai piešķirtas saskaņā ar Regulu (ES) Nr. 576/2013 par lolojumdzīvnieku nekomerciālu pārvietošanu

1. Ievads un juridiskais pamats

Eiropas Parlamenta un Padomes Regulas (ES) Nr. 576/2013 (turpmāk “Lolojumdzīvnieku regula”) 39. panta 2. punktā paredzēts, ka Komisija iesniedz Eiropas Parlamentam un Padomei ziņojumu par to deleģēto pilnvaru īstenošanu, kas Komisijai piešķirtas saskaņā ar minēto regulu. Ziņojums jāsagatavo ne vēlāk kā deviņus mēnešus pirms dienas, kad beidzas piecu gadu deleģējuma laikposms, kas sākās 2013. gada 28. jūnijā. Pilnvaru deleģējums automātiski jāpagarina par tādu pašu laikposmu, ja vien Eiropas Parlaments vai Padome neiebilst pret šādu pagarinājumu vēlākais trīs mēnešus pirms katra laikposma beigām.

2. Deleģējuma īstenošana

Lolojumdzīvnieku regulas 39. panta 2. punkts attiecas uz pilnvarām pieņemt deleģētos aktus, kuras Komisijai piešķirtas ar minētās regulas 5. panta 5. punktu, 17. panta 2. punkta otro daļu, 19. panta 1. punkta pirmo daļu un 38. pantu.

Konkrētāk,

a) ar Lolojumdzīvnieku regulas 5. panta 5. punktu Komisija tiek pilnvarota paredzēt noteikumus, kuros noteikts to I pielikuma B daļā uzskaitīto sugu lolojumdzīvnieku maksimālais skaits, kuri vienā nekomerciālas pārvietošanas reizē var pavadīt īpašnieku vai pilnvarotu personu; mērķis ir nepieļaut, ka minēto sugu dzīvnieku komerciālu pārvietošanu krāpnieciski noformē kā nekomerciālu pārvietošanu. Šajā sakarībā pirms deleģētā akta, kas attiecas uz B daļas sugu lolojumdzīvnieku skaitu, sagatavošanas ir jāiegūst papildu pieredze attiecībā uz jauno noteikumu praktisko piemērošanu;

b) ar Lolojumdzīvnieku regulas 17. panta 2. punkta otro daļu Komisija tiek pilnvarota noteikt ar sugām saistītas konkrētas prasības attiecībā uz I pielikuma B daļā uzskaitīto sugu lolojumdzīvnieku apzīmēšanu vai aprakstu, ņemot vērā attiecīgās spēkā esošās valsts prasības. Lai gan pašlaik nevar uzskatīt, ka būtu radusies vajadzība noteikt šādas prasības deleģētā aktā, Komisija ir gatava saskaņā ar minēto noteikumu sagatavot deleģētu aktu par B daļā uzskaitīto sugu lolojumdzīvnieku apzīmēšanu vai aprakstu, ja tas vajadzīgs, pamatojoties uz zinātnes un tehnikas attīstību vai Lolojumdzīvnieku regulas praktiskās piemērošanas laikā gūto pieredzi;

c) ar Lolojumdzīvnieku regulas 19. panta 1. punktu Komisija tiek pilnvarota pieņemt profilaktiskus veselības aizsardzības pasākumus, lai kontrolētu slimības vai infekcijas (izņemot trakumsērgu), kas varētu izplatīties lolojumdzīvnieku pārvietošanas dēļ. Pamatojoties uz šo pilnvarojumu, Komisija ir sagatavojusi projektu Komisijas deleģētajai regulai, ar ko attiecībā uz profilaktiskiem veselības pasākumiem Echinococcus multilocularis infekcijas kontrolei suņiem papildina Eiropas Parlamenta un Padomes Regulu (ES) Nr. 576/2013 un atceļ Deleģēto regulu (ES) Nr. 1152/2011. Ņemot vērā, ka Komisija to pieņems un ziņos Eiropas Parlamentam un Padomei saskaņā ar Lolojumdzīvnieku regulas 39. panta 4. punktu, projekts ir darīts pieejams atsauksmēm no 2017. gada 8. septembra līdz 6. oktobrim Komisijas tīmekļa vietnes sabiedrisko apspriešanu sadaļā;

d) lai ņemtu vērā tehnikas attīstību, zinātnes sasniegumus un cilvēku veselības vai lolojumdzīvnieku veselības aizsardzību, Komisija ar Lolojumdzīvnieku regulas 38. pantu tiek pilnvarota grozīt minētās regulas II–IV pielikumu un tādējādi noteikt sīkāk dažādus šajos pielikumos iekļautos tehniskos aspektus. Tā kā regula tiek piemērota tikai kopš 2014. gada 29. decembra, ir jāiegūst papildu pieredze attiecībā uz jauno noteikumu praktisko piemērošanu, pirms lemt par šo deleģēto pilnvaru pienācīgu izmantošanu.

3. Secinājumi

Lolojumdzīvnieku regula tiek piemērota nedaudz vairāk nekā divarpus gadus.

Līdz šim Komisija, pamatojoties uz minētās regulas 19. panta 1. punkta pirmajā daļā tai piešķirtajām pilnvarām, ir sagatavojusi un sākusi sabiedrisko apspriešanu par projektu deleģētajam aktam par profilaktiskiem veselības pasākumiem Echinococcus multilocularis infekcijas kontrolei suņiem.

Komisija pašlaik neplāno sagatavot deleģētu aktu saistībā ar kādu no deleģētajām pilnvarām, kas minētas Lolojumdzīvnieku regulas 5. panta 5. punktā, 17. panta 2. punkta otrajā daļā vai 38. pantā.

Komisija uzskata, ka ar Lolojumdzīvnieku regulu piešķirtajām deleģētajām pilnvarām būtu jāpaliek spēkā tāpēc, ka ir jāiegūst vairāk pieredzes attiecībā uz regulas praktisku piemērošanu, lai varētu reaģēt uz jauniem vai potenciāliem veselības apdraudējumiem saistībā ar lolojumdzīvnieku pārvietošanu un pielāgoties tehniskajai attīstībai un zinātnes sasniegumiem.